በርግጥ ኢህአዴግ ‹‹ከመረገዙ በፊት የተወለደውን የኤርትራን ነጻነት›› (defacto ነጻነት ለማለት ነው)፤ መቀበሉን ከተራማጅና ከአርቆ አስተዋይ እርምጃ እንዳልቆጥረው የሚከለክሉኝ በርካታ ነገሮች አሉ፡፡ ለወጉም ቢሆን ‹‹በሽግግር መንግስት እንዲህ ዓይነት ነገር ለመወሰን አልችልም›› አለማለቱ፤ አንዳንድ የህግ ምሁራን ህጋዊ የመብት ጥያቄ አድርገው የሚመለከቱትን የመቶ ሚሊየን ህዝብ የወደብ ጉዳይ አለማንሳቱ፤ ሻእቢያ በጅ ባይልም ሪፈረንደሙ የጥሞና ጊዜ ተወስዶ (Cooling period) መካሄድ አለበት የሚል አቋም አለመያዙ፤ በጥሞና ጊዜው የመገንጠል አጀንዳ አራማጆች ብቻ ሳይሆኑ፤ አንድነት አስፈላጊ መሆኑን የሚያምኑ ወገኖችም፣ ሐሳባቸውን የማቅረብ ዕድል እንዲያገኙ ሁኔታዎች እንዲመቻቹ ጥረት አለማድረጉ፤ ሁለቱን ህዝቦች የሚያቀራርቡ ባህላዊና ስፖርታዊ ዝግጅቶች በተደጋጋሚ እንዲዘጋጁና የጦርነቱ ስሜት እንዲረግብ፤ የቆሰለው እንዲድን፤ የተጎዳው ተሐድሶ እንዲያገኝ፤ የፈረሰው እንዲገነባ፤ የተሰበረው እንዲጠገን ወዘተ ሳይደረግ መወሰኑ ትክክል አይመስለኝም፡፡ ይህን የምለው፤ ‹‹ስሙ እኩል፤ ሥራው ስንኩል›› እንዳይሆን፤ ኤርትራ እንዳትሄድ ለማንገራገር አይደለም፡፡
